සංවර්ධනය සහ නඩත්තුව යන අංශ දෙකම විධිමත්ව ක්‍රියාත්මක කළ යුතු බව, ජනාධිපති මහින්ද රාජපක්‍ෂ මහතා පෙන්වා දෙයි.එළැඹෙන පොසොන් පොහොය නිමිත්තෙන් මහමෙව්නා උයන හා ඒ අවට ප්‍රදේශවල මූලික පවිත්‍රතා කටයුතු ආලෝකකරණය සහ සැදැහැවතුන්ට අවශ්‍ය පහසුකම් සැලසීම පිළිබඳ අරලියගහ මන්දිරයේදී ඊයේ (31) පැවැති විශේෂ සාකච්ඡාවකදී  ජනාධිපතිවරයා මේ බව පැවැසීය.දැනට මහමෙව්නා උයනේ නඩත්තු හා පවිත්‍රතා කටයුතු සඳහා විවිධ රාජ්‍ය ආයතන යටතේ යොදවා ඇති සියලුම සේවකයන් සඳහා විධිමත් සම්බන්ධීකරණ වැඩපිළිවෙළක් සැකසීමටත්, ඒ අනුව සිවිල් ආරක්‍ෂක බළකායේ සහයෝග ඇතිව වැඩසටහන ක්‍රියාත්මක කිරීම, ආරක්‍ෂක ලේකම්වරයාගේ උපදෙස් හා අධීක්‍ෂණය මත සිදුකිරීමටත් මෙහිදී තීරණය විය.මහමෙව්නා උයන පූජා භූමිය පෞරාණික වටිනාකම් ආරක්‍ෂා වන පරිදි ක්‍රමවත් සැලසුමක් යටතේ කඩිනමින් සංවර්ධනය කිරීම පිළිබඳව මෙහිදී දීර්ඝ වශයෙන් සාකච්ඡා කරන ලද අතර, මහමෙව්නා උයන ආශි‍්‍රතව මූලික පවිත්‍රතා කටයුතුවලින් අනතුරුව, කෙටිකලකින් ක්‍රියාත්මක කළ හැකි විධිමත් සංවර්ධන සැලසුමක් කඩිනමින් ඉදිරිපත් කරන ලෙසද ජනාධිපතිවරයා මෙහිදී නිලධාරීන්ට උපදෙස් ලබා දුන්නේය.“අතීත අබිමන් හෙටටත්” මහින්ද චින්තන වැඩපිළිවෙළ යටතේ ක්‍රියාත්මක ‘උරුම අරුණ’ වැඩසටහන යටතේ දිවයිනේ විවිධ ප්‍රදේශවල ඓතිහාසික හා පුරාවිද්‍යාත්මක වටිනාකමක් ඇති ප්‍රදේශ රැසක් සංවර්ධනය කර සංරක්‍ෂණය කිරීම මේ වන විට ආරම්භ කර ඇත.